- Hindi News
- National
- गुरु के प्रति अटूट श्रद्धा ने ही शिवाजी और स्वामी विवेकानंद को बनाया हमारा आदर्श
गुरु के प्रति अटूट श्रद्धा ने ही शिवाजी और स्वामी विवेकानंद को बनाया हमारा आदर्श
विश्व जागृति मिशन के संस्थापक आचार्य सुधांशु महाराज ने कहा है कि अपनी दुर्बलता के गीत मत गाओ। अपनी शक्ति, अपने मूल्यों को पहचान कर खुद को हर दृष्टि से सबल बनाएं। गाय, गीता, गायत्री, गंगा और गुरु के प्रति अपनी श्रद्धा को और मजबूत करें। समर्थ गुरु रामदास व श्रीराम कृष्ण परमहंस के प्रति अटूट श्रद्धा भाव ने ही स्वामी विवेकानंद, छत्रपति शिवाजी जैसे महापुरुषों को हमारे समक्ष आदर्श बनाया है।
सुधांशु महाराज शनिवार को यहां लाल परेड मैदान पर आयोजित चार दिवसीय सत्संग कार्यक्रम के तीसरे दिन प्रवचन दे रहे थे। उन्होंने कहा कि आप अपना मूल्य पहचानें। अच्छे स्वास्थ्य के लिए आलस्य को त्यागना पड़ेगा। संतुष्टि से भरे रहें और प्राप्त में ईश्वर के प्रति धन्यवाद देना सीखें। महाराज ने कहा कि नकारात्मकता को छोड़ें। जिस प्रकार वृक्ष, लताएं,फूल और पौधे सूर्य से ऊर्जा लेते हैं, उसी तरह आप ईश्वर व गुरु के प्रति अटूट निष्ठावान बनें व अपने आप को विकसित करें।
अनुशासन की नई परिभाषा...
सुबह के सत्र में प्रवचन देते हुए सुधांशु महाराज ने कहा कि स्वयं को शासित करना ही अनुशासन है। जो व्यक्ति खुद को प्यार करता है, वह अनुशासित रहता है। खुद का दुश्मन बनने पर व्यक्ति के आचरण में अनुशासनहीनता आती है। इस मौके पर महाराज श्री ने व्यक्ति की सफलता के शिखर पर पहुंचने के लिए कुछ मूलमंत्र भी दिए।
काल बना देता है याचक
सुधांशु महाराज ने कहा कि व्यक्ति परम पिता परमात्मा की असीम शक्तियों को पहचानें। काल की गति का ध्यान रखें, क्योंकि काल की विकराल गति दाता को याचक बना देती है। भगवान श्री महाकाल की कृपा से ही काल की दिशा बदलती है। इसलिए उनकी शरण में ही रहें।
रिश्ता नहीं फिर भी सहभागी
महाराजश्री ने आगे कहा कि विश्व में भारत ही एक मात्र ऐसा देश है, जिसमें कोई रिश्ता न होने के बाद भी व्यक्ति एक-दूसरे के दुख-सुख में सहभागी बनता है। इंसानियत का नाम ही धर्म है। उन्होंने कहा कि सरदार पटेल ने दृढ़ता का परिचय देकर अखंड भारत का निर्माण किया।
आज समापन : रविवार को सत्संग का अंतिम दिन है। सुबह कालीन सत्र सुबह 8.30 और सांध्यकालीन सत्र शाम 4 बजे शुरू होगा। दीक्षा लेने वाले श्रद्धालुओं को रविवार को प्रात: कालीन सत्र के समापन के पश्चात सुबह 11 बजे गुरुदीक्षा दी जाएगी।
परमात्मा को धन्यवाद देना सीखें। नकारात्मकता छोड़ें।
स्वयं को दीन-हीन न मानें।
स्वयं को प्रेम से भरने वाले बनें। प्रेम करने वालों से जुड़ें।
गुरु के प्रति अपनी श्रद्धा को और मजबूत बनाएं।
मूल्यवान बनें। अपनी शक्ति, अपने मूल्य को पहचानें। अपने संकल्पों को साकार करने के लिए संकल्पित रहें।
दृढ़ रहें, कभी भी निराशा को मन पर हावी न होने दें।
जीवन में संशय न रखें।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva